**Извештај о спроведеним консултацијама у поступку припреме стратешког оквира у области реформе јавне управе за период 2026–2030. године и Акционог плана за период 2026-2030. за спровођење Стратегије реформе јавне управе у Републици Србији за период 2021-2030. године**

**НАДЛЕЖНИ ОРГАН:** Mинистарство државне управе и локалне самоуправе

У складу са одредбама члана 34. Закона о планском систему ("Службени гласник РС", број 30/2018), као и члана 28. Уредбе о методологији израде докумената јавних политика ("Службени гласник РС", број 20/2025), Министарство државне управе и локалне самоуправе сачињава Извештај о спроведеним консултацијама у поступку припреме стратешког оквира у области реформе јавне управе за период 2026–2030. године и Акционог плана за период 2026-2030. за спровођење Стратегије реформе јавне управе у Републици Србији за период 2021-2030. године (у даљем тексту: Извештај о спроведеним консултацијама у поступку припреме стратешког оквира у области РЈУ 2026-2030. и АП 2026-2030. за спровођење Стратегије РЈУ 2021-2030).

У периоду од 3. фебруара 2025. до 31. марта 2025. године Mинистарство државне управе и локалне самоуправе спровело је фазу консултација у току израде стратешког оквира у области РЈУ 2026-2030. и АП 2026-2030. за спровођење Стратегије РЈУ 2021-2030. У том периоду, свим заинтересованим странама омогућено је да доставе на прописаном обрасцу коментаре и предлоге активности за нови Акциони план, имајући у виду тематске области, циљеве и мере дефинисане Стрaтегијом (метода прикупљања писаних коментара).

Консултације су организоване путем портала „еКонсултације“ (<https://ekonsultacije.gov.rs/topicOfDiscussionPage/455/3>) и интернет странице Министарства државне управе и локалне самоуправе (<https://mduls.gov.rs/obavestenja/obavestenje-o-pocetku-izrade-strateskog-okvira-u-oblasti-javne-uprave-za-planski-period-2026-2030-godine-i-pocetku-konsultacija-za-potrebe-izrade-akcionog-plana-za-period-2026-2030-godine-za-sprovod/>), као и кроз одржавање радног састанака са члановима Посебне радне групе и заинтересованим странама.

Током трајања консултација, Министарство државне управе и локалне самоуправе није примило писане коментаре, али је у оквиру процеса консултација, 3. марта 2025. године, одржан *kick off* састанак Посебне радне групе за израду Акционог плана за период 2026–2030. године за спровођење Стратегије реформе јавне управе у Републици Србији за период од 2021. до 2030. године и пратећих програма са ширим кругом заинтересованих страна, попут донатора, међународних организација, организација цивилног друштва, ширим кругом државних органа, на којем су све заинтересоване стране биле у могућности да дају предлоге, коментаре на постојећи и будући стратешки оквир. Током састанка разматране су све релевантне тематске области и остварено је активно учешће учесника.

Прилог овом извештају чини Записник са састанка одржаног 3. марта 2025. године, који садржи детаљан преглед дискусија, изнетих ставова учесника, као и листу присутних.